รื้อสินเชื่อบ้าน0%
ไทยพาณิชย์ระบุสัญญาณฟองสบู่เกิดลูกค้าซื้อคอนโดขายต่อในปีแรก10%
7 ก.พ. 2556

ไทยพาณิชย์ระบุสัญญาณฟองสบู่เกิดลูกค้าซื้อคอนโดขายต่อในปีแรก10%
ใบโพธิ์เลิกสินเชื่อบ้านดอกเบี้ย 0% ฟรีค่าจำนอง หลังพบลูกค้ากู้ซื้อคอนโด 10% เปลี่ยนมือในปีแรก 
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ในปีนี้ธนาคารจะไม่มีนโยบายออกแคมเปญสินเชื่อที่อยู่อาศัย ประเภทดอกเบี้ย 0% นาน 1 ปี พร้อมยกเว้นค่าจดจำนองให้กับลูกค้าเพื่อกระตุ้นการเติบโตสินเชื่อบ้านอีกแล้ว เนื่องจากพบว่าตลาดอสังหาริมทรัพย์ในขณะนี้เริ่มมีสัญญาณฟองสบู่อ่อนๆ แล้ว โดยผู้จองซื้อบ้านประมาณ 10% มีการขายใบจองต่อ 
ขณะที่ผู้กู้ที่ได้รับการอนุมัติเงินให้ซื้อบ้านแล้วก็มีการขายต่อหรือเปลี่ยนมือภายในปีแรกประมาณ 10% 
ผู้บริหารธนาคารไทยพาณิชย์ กล่าวว่า ลูกค้าที่มีพฤติกรรมดังกล่าวอาศัยช่องว่างช่วงปลอดดอกเบี้ยจากแคมเปญประเภท 0% นาน 1 ปี และฟรีค่าจำนองของธนาคารมาใช้ในการขายเก็งกำไร ทำให้ธนาคารตัดสินใจยกเลิกแคมเปญการตลาดประเภทนี้ทั้งหมด
“การเก็งกำไรที่พบมากในขณะนี้อยู่ในกลุ่มคอนโดมิเนียมราคา 35 ล้านบาท แต่ยังไม่ถึงขั้นเปลี่ยนหลายๆ มือ ส่วนใหญ่คนที่ซื้อต่อจะอยู่อาศัยเอง และคนเก็งกำไรเองส่วนใหญ่มีรายได้ดี แม้ขายไม่ได้ก็ผ่อนได้ ทำให้เรื่องหนี้เสียยังไม่น่ากังวล ที่เรายกเลิกแคมเปญ 0% นาน 1 ปี เพราะไม่ต้องการส่งเสริมให้เกิดปัญหาฟองสบู่ ปีนี้ถ้าจะเห็นแคมเปญ 0% เต็มที่คงไม่เกิน 3 เดือน” นางพิกุล กล่าว 
นางพิกุล กล่าวอีกว่า นอกจากปัญหาการเก็งกำไรแล้ว ธุรกิจสินเชื่อที่อยู่อาศัยของธนาคารในปีนี้ยังต้องประสบปัญหาจากภาวะหนี้ครัวเรือนที่สูงขึ้นในปัจจุบัน ทำให้อัตราการปฏิเสธสินเชื่อบ้านของธนาคารขณะนี้เพิ่มขึ้นจาก 10% เป็น 15% แล้ว 
กลุ่มลูกค้าที่ประสบปัญหาถูกปฏิเสธการให้กู้มากที่สุดเป็นลูกค้าระดับกลางและล่างที่มีรายได้ต่ำกว่า 1.5 หมื่นบาทลงมา ซึ่งมีภาระหนี้โดยรวมต่อรายได้เพิ่มขึ้นจากการกู้ซื้อรถคันแรกหรือการใช้สินเชื่ออุปโภคบริโภคประเภทอื่นๆ ทำให้คนกลุ่มนี้มีความสามารถกู้ได้น้อยลง
“ลูกค้าที่กู้บ้านจะต้องมีกำลังผ่อนอย่างน้อย 50% ของรายได้ต่อเดือน เช่น เงินเดือน 15,000 บาท ต้องมีกำลังผ่อน 7,500 บาท หากกู้ซื้อรถหรือมีหนี้อื่นไปแล้วโอกาสที่จะกู้ผ่านจึงมีน้อย ทำให้อัตราการปฏิเสธลูกค้าของธนาคารเพิ่มขึ้น แต่ธนาคารจะยังใช้มาตรฐานเดิมในการวิเคราะห์ลูกค้า” นางพิกุล กล่าว
ทั้งนี้ ธนาคารไทยพาณิชย์ตั้งเป้าสินเชื่อที่อยู่อาศัยใหม่ในปีนี้ไว้ที่ 1 แสนล้านบาท แบ่งเป็นแนวราบ 85% แนวสูง 15% จากฐานสินเชื่อคงค้างปัจจุบัน 4 แสนล้านบาท โดยคาดว่าจะสามารถปิดสินเชื่อคงค้างในสิ้นปีนี้ได้ที่ 4.5 แสนล้านบาท หรือคิดเป็นการเติบโตสุทธิ 5 หมื่นล้านบาท เพื่อรักษาการมีส่วนแบ่งตลาดเป็นอันดับหนึ่งในตลาดที่ 30%
ขณะเดียวกันจะรักษาสัดส่วนหนี้เสียให้อยู่ที่ระดับ 2% แบ่งเป็นเอ็นพีแอลแนวราบ 2% และแนวสูง 0.50.7% 
นางพิกุล กล่าวเพิ่มเติมว่า จากปัจจัยปัญหาข้างต้นทำให้การเติบโตไปสู่เป้าหมายธุรกิจของธนาคารในปีนี้ จะดำเนินการผ่านกลยุทธ์การตลาดเชิงลึก โดยมีการแบ่งกลุ่มลูกค้าที่ชัดเจน ได้แก่ กลุ่มสินเชื่อบ้านใหม่ บ้านมือสอง รับสร้างบ้าน รีไฟแนนซ์ สินเชื่อบ้านแลกเงิน เพื่อนำเสนอผลิตภัณฑ์ให้ตรงความต้องการลูกค้า 
ขณะเดียวกันจะรุกธุรกิจขายสินทรัพย์รอการขายให้มากขึ้น โดยปรับวิธีขายจากเดิมขายตามสภาพมาเป็นปรับปรุงสภาพให้ดีขึ้นก่อนนำมาขาย ซึ่งคาดว่าจะมียอดขายในปีนี้ไม่ต่ำกว่า 5,000 ล้านบาท 
ด้าน นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารจะปรับลดการทำแคมเปญสินเชื่อประเภทดอกเบี้ย 0% เพื่อลดความเสี่ยงจากการเก็งกำไรเช่นกัน โดยจะเลือกใช้แคมเปญประเภทนี้เฉพาะในงานบูธแฟร์เท่านั้น และลดระยะเวลาลงมาเป็นไม่เกิน 3-6 เดือน 
นายชาติชาย ยอมรับว่า ตลาดที่มีการเก็งกำไรสูงและน่ากังวลในขณะนี้คือ ต่างจังหวัด โดยเฉพาะหัวเมืองใหญ่ เช่น จ.นครราชสีมา ขอนแก่น ซึ่งราคาที่ดินเพิ่มสูงขึ้นและมีโครงการจำนวนมากเข้าไปลงทุนอย่างรวดเร็ว จึงเป็นห่วงว่าความต้องการที่เกิดขึ้นจะไม่ใช่อุปสงค์ที่แท้จริง